Cauterǝa nǝ ban
JEMIS
Mǝncau
Cautera mala Jemis mǝ'eam Mǝtalabangŋo Yesu ka, gilǝì a nre ka pǝlǝa lumi-ine-bwamdǝ-tongno aban ká lumi tongno a nzǝm lo mala Yesu a ɓembe (45-50 AD). Jemis gilǝ cauterǝa mǝnia ka ace amǝ Yahudi mǝnana amǝkpata Yesu na, mǝnana patanni mesǝkia arǝ aban ɗàngɗáng a bum ɓanza ka. À gilǝì ace lǝmdǝì akǝrǝsta njar mǝnana ɓoaro ɓǝà dum nǝi, aɓa do mǝnana nǝ̀ pwasǝ bum Ɓakuli, aɓalǝ atúró malea kat a ban aɓwana ka. Mǝno ka nǝ̀ lǝmdǝ ama à pana ɓamuria nǝ mǝsǝcau a ban Mǝtalabangŋo Yesu. Amǝɓalle ka à kǝ ɓak ɓabumia ɓǝà alta sǝlǝe mala Ɓakuli, sǝ ɓǝà lidǝmba nǝ do pa ɓamuru a ban Yesu, ko ɓǝà nda aɓa kārǝkiban ngga. Cau mǝgule aɓalǝi ka nda mana ama paɓamuru mǝ'mǝsǝcau nì kǝ lǝmdǝ rǝì aɓa earcearǝu. Jemis bang ama paɓamuru mǝnana pà nǝ̀ kánǝ ɓwa arǝ pakki atúró mǝɓoarne raka, mǝɓane na. Kǝ ɓuaki arǝ amǝkwaɗi ɓǝà ok cau mala Ɓakuli sǝ ɓǝà kpata cê. Jemis kǝ kwarkir amǝɓal mǝnia yì malǝmce ka ɓǝà dum nǝ munyi ko ɓǝ̀ lang sǝ tanni andǝ kārǝkiban kumia ka, sǝ ɓǝà pa ɓamuria a ban Ɓakuli aɓa hiwi.
Agir mǝnana aɓalǝi ka
Zǝmba, a ban Ɓakuli ace sǝlǝe andǝ munyi1:1-18
Lǝmdǝ pa ɓamuru mǝnana mǝɓane na raka1:19--2:26
Tsǝkiru arǝ cau mana purkiyi a kun ngga andǝ do nǝ súrǝè3:1--5:6
Do munyi, andǝ cauɓoarna, andǝ hiwi5:7-20
1
Makkun
1 Mim Jemis, guro mala Ɓakuli andǝ mala Mǝtalabangŋo Yesu Kǝrǝsti, mǝ nda ban terǝ cau aban ká a ban amǝkpata Kǝrǝsti mǝnana aɓalǝ atau lum-nong-ɓari mala amǝ Isǝrayila, mǝnana à mesǝkea arǝ anzali aɓa ɓanza ka. Ən nggǝ makka wun kun!*
Do nǝ paɓamuru andǝ gandǝrǝu
2 Wun amǝ'eambǝam, ɓǝ̀ wu kutio aɓalǝ akārǝkiban ɗàngɗáng ngga, ɓǝ̀ ban ɓoara wun kǝ̀rkǝ́r, 3 acemǝnana ɓǝ̀ wu cam kàngkàng aɓa kārǝkiban ngga, paɓamuru ma'wun nǝ̀ lidǝmba nǝ rǝcandǝa. 4 Wu lidǝmba nǝ came kàngkàng, wu kǝa kpa ɗang, acemǝnana ɓǝ̀ ɓeal wun pa kǝla mǝnana Ɓakuli kǝ earce kat ka, wu kǝa gatti ɗang.
5 Ɓǝ̀ kǝɓwa aɓalǝ wun ɗwanyi sǝlǝe ace pak mǝɓoarne ka, ɓǝ̀ zǝmba a ban Ɓakuli mǝnana kǝ pa nǝ ɓabumi kat nggwani pà kàm raka. Sǝ à nǝ̀ pè wi. 6 Ɓǝ̀ zǝmbi wi nǝ ɓabumi mwashat, ɓǝ̀ kǝa pak nǝ ɓukkibum ɗang, acemǝnana ɓwa mana ɓabumi kǝ ɗǝnggǝli ka nda kǝla gung nggeamùr mǝnana kǝ came a ban mǝ'mwashati raka. 7 Ulang mǝnia yì ɓwa ka ɓǝ̀ kǝa tsǝk ɓālǝi ama nǝ̀ ak kǝgìr a bu Mǝtalabangŋo Ɓakuli ɗang; 8 yì ka, ɓwa na, ɗenyicau male gakkia, kǝ tamsǝ kusǝì amur kǝgìr mwashat ɗang.
9 Mǝ'eamrǝarǝu mǝnana mǝ'tǝ̀r na ka ɓǝ̀ pak banɓoarnado acemǝnana Ɓakuli kǝ twali nǝ gulo kǝ̀rkǝ́r. 10 Sǝ mǝ'eamrǝarǝu mǝnana mǝkume na ka ɓǝ̀ jali aɓa kyamsǝɓamuri, acemǝnana yì ka, nǝ̀ ime nǝ̀ sukkio kǝla pwasǝo bondo.† 11 Ɓǝ̀ pwari ta ka, kǝ pisǝ abondo sǝ pwasǝia kǝ sukkio, ɓoarjam malea kǝ kiɗìkì. Anggo gbal, mǝkume nǝ̀ ueɓà andǝ atúró male.
Tsǝkbu mana à kǝ kumi
ace kārǝkiban ngga
12 Ɓakuli nǝ̀ tsǝkbu amur ɓwa mǝnana dum nǝ mǝsǝcau a baní aɓa kārǝkiban mana yiu amur paɓamuru male ka. Acemǝnana ɓǝ̀ camǝna kàngkàng ngga, a masǝlǝate ka nǝ̀ kum tangnakusǝu mala yilǝmu mǝnana Ɓakuli pacau ama nǝ̀ pea aɓwana mǝnana à lǝmdǝì wi earcearǝu ka. 13 Ɓǝ̀ kārǝkiban yipì ɓwa ka ɓǝ̀ kǝa na ama, Ɓakuli na kǝ kārǝki ka ɗàng. Acemǝnana Ɓakuli ka à pà nǝ̀ kārǝki nǝ ɓealɓikea ɗang, sǝ yì ka, kǝ kārǝki kǝɓwa gbal ɗàng.‡ 14 Sǝama koyan ngga kǝ kutio a kārǝkiban yi mǝnana ɓǝ̀ suno male swárǝni, ɓosǝna kusǝì ka. 15 Sǝ ɓǝ̀ suno gongŋǝna ka kǝ ɓǝl atúró mala cauɓikea, sǝ ɓǝ̀ cauɓikea gulna ka nǝ̀ ɓǝl lú.
16 Wun amǝ'eamrǝarǝu mǝnana ǝn earkiyi acea raka, ɓǝà kǝa swarki wun ɗàng. 17 Koya ɓoro mǝɓoarne, mǝɓafoe ka, sulǝ nǝ kuli, nǝban Ɓakuli Tárrú mǝnana pak atǎlaban§ ngga, mǝnana ɓǝ̀ pǝlǝa aya buì ka kǝ nggaɗi ɗang sǝ kǝ túr pǝndǝa raka*. 18 Aɓa kàne male sǝ yi ɓǝl sǝm nǝ cau mǝ'mǝsǝcau nì; tàr sǝm atà dǝmbe aɓalǝ aɓwana mǝnana pusǝia kat ka.†
Ok cau andǝ pe
19 Wun amǝ'eambam aɓa earcearǝu, wu parkir wun arǝ mǝnia ka: koyan ngga ɓǝ̀ kaurǝa ta ok cau, ɓǝ̀ dǝndi arǝ nacau, sǝ ɓǝ̀ dǝndi arǝ pak bumlulla. 20 Acemǝnana ɓǝ̀ bumo lul ka a pà nǝ gandǝ pak gìr mǝɓoarne mǝnana Ɓakuli earce ɓǝà pè ka ɗàng. 21 Ace mani ka wu bwaki bu wun arǝ koya ulang gìr ɓeami andǝ nggaman ɓealɓikea, sǝ wu ak cau mala Ɓakuli mǝnana à pandǝi a ɓabum wun, mǝnana nǝ̀ amsǝ wun ngga, nǝ nyesǝmuru. 22 Wu duk aɓwana mǝnana à kǝ ok cau sǝ à kǝ tsǝì aɓa túró ka, wu kǝa duk amǝ oe nǝ kiru nǝmurǝì ɗàng. Mǝno ka wu nda ban swarki ɓamur rǝ wun. Wu pak gìr mǝnana ce nì bang ngga. 23 Ɓwa mǝnana kǝ ok cau mala Ɓakuli sǝ kǝ tsǝì aɓa túró raka, nda kǝla ɓwa mǝnana kǝ sǝn ɓamǝsǝi a tapwari ka, 24 anzǝm mǝnana sǝnǝna ɓamǝsǝi sǝ kutina umna ka, kara ɓālǝi lorǝna ko lang sǝ ɓamǝsǝi pa. 25 Sǝ ɓwa mǝnana kǝ tsǝkiri pepè arǝ bǝlki ɓalǝ anggurcau mǝɓafoe mala Ɓakuli mǝnana kǝ panzǝban ngga, sǝ ɓǝ̀ lidǝmba, ɓālǝi lórǝ́ cau mǝnana ok raka, Ɓakuli nǝ̀ tsǝki wi bu aɓa gìr mǝnana pakkiyi ka.
26 Ɓǝ̀ kǝɓwa kǝ ne ɓamúrì ama yì ka, mǝkpata Ɓakuli na, sǝ bwal kúni raka, ɓwarkina aɓa ɗenyicau male. Kpata Ɓakuli male ka mǝɓane na. 27 Kwaɗi mǝɓoarnsari, mǝɓafoe mǝnana Ɓakuli Tár sǝm earkiyice ka, nda tsǝkir akáwá andǝ amā-lú aɓalǝ atanni malea, andǝ ɓanggi pǝndǝkiban mala ɓanza.
* 1:1 Ɓalli gbal aɓa: Mat 13:55; Mar 6:3; Atúró 15:13; Gal 1:19. † 1:10 Ɓalli gbal aɓa: Isha 40:6-7. ‡ 1:13 Acemǝnana Ɓakuli ka à pà nǝ̀ kārǝki nǝ ɓealɓikea ɗang, sǝ yì ka, kǝ kārǝki kǝɓwa gbal ɗàng Ko: &lt;&lt;Ɓakuli ka à pà nǝ̀ gandǝ swárè nǝ mǝɓike ɗàng, sǝ yì ka, kǝ swár kǝɓwa nǝ̀ kánǝi aɓa mǝɓike ɗàng.&gt;&gt; § 1:17 atǎlaban: À nda ka pwari, andǝ zongŋo, andǝ anlero kat. * 1:17 kǝ nggaɗi ɗang sǝ kǝ túr pǝndǝa raka: Ko &lt;&lt;kǝ nggaɗiki bancame andǝ pa male kǝla yilǝmi gir raka.&gt;&gt; † 1:18 Earna nǝi aɓa kane male sǝ twal sǝm ɓǝ̀ sǝm duk aɓwana ace ɓamúrì, ace mani ka yi tasǝ cau male mǝ'mǝsǝcau nì ɓǝ̀ yi pa sǝm bǝsa ɓǝlban.