22
Ɓakuli karǝ́ki Ibǝrayim
1 Nǝnzǝ́mò ka, Ɓakuli kárǝ́ki Ibǝrayim. Ne wi ama, &lt;&lt;Ibǝrayim!&gt;&gt; Sǝ Ibǝrayim eare ama, &lt;&lt;Mǝ ndya ka.&gt;&gt;
2 Pǝlǝa Ɓakuli ne wi ama, &lt;&lt;Kyane twal muna-ɓwabura mô, kǝ muna mô mwashat ɓǝ̀rɓǝ̀r, Ishaku, mǝnana a earkiyi ace raka, sǝ wu kyan nǝi a nzali Moriya. Kyane pana ɓoro nǝi kǝla gir'nkila mala pisǝe kǝring, akanó amúr ɓè mǝ'nkono mǝnana mǝ nǝ kanio rǝì ka.&gt;&gt;
3 Nǝ bu-dǝmbari ɗiɗyal, Ibǝrayim lo arki nggun-bǝsa mana nǝ̀ karǝ pisǝ mǝno yì pàgir mala pisǝe kǝring ngga, pǝlǝa tsǝki mǝdambǝriso male twalo a nzǝmi. Loasǝ aɓea amǝ'túró-ɓala male ɓari atè, sǝ muni Ishaku. Pǝlǝa à bwal njar aban ká a ban mǝnana Ɓakuli ne wi cè ka.
4 A tàruià nongŋo ka Ibǝrayim loasǝ mǝsǝì sǝn banì kuko. 5 Pǝlǝa ne amǝ'túró-ɓala male ama, &lt;&lt;Wu cam kani, wun andǝ mǝdambǝriso, wu kundǝ sǝm. Mim sǝnǝ muna ka, sǝm nǝ̀ ká kano a dǝmba. Sǝm nǝ̀ nggá peri sǝ sǝm nǝ̀ nyare aban wun.&gt;&gt;
6 Ibǝrayim twal nggun-bǝsa mala pisǝ gir'nkila kǝring, parì muni Ishaku amurí. Sǝ yì ka twal bǝsa andǝ munabyau a bui. Yia ɓari à bwalna njargula aban o ka, 7 Ishaku tunǝ tárrí ama, &lt;&lt;Dàdá?&gt;&gt;
Ibǝrayim eari wi ama, &lt;&lt;Mana girnì na, munem?&gt;&gt;
Ishaku lidǝmba ama, &lt;&lt;Bǝsa andǝ gimsa ka à ndya ka, sǝ nggearǝ mǝgam mala pagìr mala pisǝe kǝring ngga, nda male kǝshe?&gt;&gt;
8 Ibǝrayim eari wi ama, &lt;&lt;Ɓakuli nǝ nggeari ka nǝ̀ yinǝ mǝgam mala pa gir'nkila ace pisǝì kǝring, munem.&gt;&gt; Yia kǝm ngga pǝlǝa à lidǝmbǝa aban o atārǝia.
9 Lang à kya bwalna banì mǝnana Ɓakuli kani wi ka, Ibǝrayim ɓak gyangŋan, sǝ gilǝki nggun-bǝsa amurí. Pǝlǝa bwal muni Ishaku tà ka abui andǝ akusǝi sǝ nongsǝi amur nggun-bǝsa mǝnana amur gyangŋan ngga. 10 Sǝ Ibǝrayim lǝmdǝ bui twal byau nǝ̀ wal muni. 11 Sǝama mǝturonjar mala Mǝtalabangŋo tunǝi nǝ kuli ama, &lt;&lt;Ibǝrayim! Ibǝrayim!&gt;&gt;
Yi ka pǝlǝa eare ama, &lt;&lt;Mǝ ndya ka.&gt;&gt;
12 Mǝturonjar ne wi ama, &lt;&lt;Kǝa tsǝk buo arǝ mǝnia yì muna ka ɗàng. Kǝa pakki wi kǝgìr ɗàng. Ən sǝlǝna adyan ama a kǝ ɓanggi Ɓakuli, acemǝnana kǝ munio mǝnia mwashat ɓǝ̀rɓǝ̀r ka, cè kwánǒ arǝàm ɗang.&gt;&gt;
13 Ibǝrayim loasǝ mǝsǝì nǝ̀ sǝnban ngga, kara sǝn mǝgam nǝ anjawe sorǝkina aɓa karwan. Pǝlǝa wario kya pusǝ mǝgam mǝno, sǝ yi pwanmyali, pana gir'nkila mala pisǝe kǝring nǝi a kúnì muni Ishaku. 14 Ibǝrayim pǝlǝa tunǝ banì ama, &lt;&lt;Yahweh Yireh.&gt;&gt; Ɓalǝi ama, &lt;&lt;Yahweh nǝ̀ pa.&gt;&gt; Adyan ngga aɓwana kǝ paktúró nǝi aɓa cau pasǝlǝe ama, &lt;&lt;Amur nkono mala Yahweh ka, à nǝ̀ pà gìr kàm.&gt;&gt;
15 Mǝturonjar mala Mǝtalabangŋo tunǝ Ibǝrayim nǝ kuli ɓaria tunǝban, 16 sǝ ne wi ama, &lt;&lt;Mǝnia ka nda cau mǝnana Mǝtalabangŋo na ka: Acemǝnana a okam, sǝ a giram nǝ kǝ muna-ɓwabura mò mǝnia mwashat ɓǝ̀rɓǝ̀r raka, ǝn kánǝna nǝ ɓamúràm ama, 17 mǝsǝcau ka, mǝ nǝ tsǝko bù. Mǝ nǝ tsǝk amunio andǝ amǝ'keò à nǝ̀ làkkì pas mǝnana à pà nǝ̀ gandǝ ɓallia raka. À nǝ̀ làkkì kǝla anlero a bumkuli andǝ làkkì mala mǝsǝsala a kun nggeamùr. Amunio andǝ amǝ'keò ka, à nǝ̀ limurǝm amur aɓia-mǝbura, sǝ à nǝ̀ ak anggea-là malea nǝ rǝcandǝa ɓǝà duk malea.* 18 Nǝban amunio andǝ amǝ'keò sǝ akún mǝnana a ɓanza kat ka, à nǝ̀ kum tsǝkbu, yia kat, acemǝnana a okam ngga.&gt;&gt;†
19 Pǝlǝa Ibǝrayim nyare aban amǝ'túró-ɓala male sǝ à bwal njar atārǝia aban nyare a Biyasheba. Ibǝrayim lidǝmba nǝ do a Biyasheba.
Nggurkwar mala Naho
20 Anzǝm agir mǝnia ka, à banggi Ibǝrayim ama Milka, mālá mǝ'eambi Naho ɓǝlǝ́ni wi amuna-burana. 21 Ɓwa mǝdǝmbe malea ka à tunǝi ama Uz, ɓwa mǝnana kpá'nzǝm mǝdǝmba ka nda Buz, sǝ amana à kpá'nzǝmia ka à nda ka Kemuyel, yì tár Aram, kàka amǝ'Aramiya, 22 sǝ Kesed, andǝ Hazo, andǝ Pildash, andǝ Jilap andǝ Betuwel. 23 Betuwel nda tár Rabeka. Milka ɓǝlî Naho, mǝ'eam Ibǝrayim amǝnia yì amuna-burana tongno-nong-tàrú ka. Amúr amǝnia yì amuna-burana tongno-nong-tàrú nǝ bu Milka ka, 24 Naho nyare kum aɓea amuna nǝ bu mā-twala male mana à tunǝi ama Ruma ka. Alullǝ amuna mala Ruma nda ka: Teba, andǝ Gaham, andǝ Tahash, sǝ Ma'aka.
* 22:17 Ɓalli gbal aɓa: Ib 11:12. † 22:18 Ɓalli gbal aɓa: Tite 12:3; 26:4; Atúró 3:25; Gal 3:8.