14
Lú mala Yohana Mǝbatisǝma
(Markus 6:14-29; Luka 9:7-9)
1 Aɓalǝ anonggio mǝno ka Hirǝdus murǝm mala bu-nzali Galili ok cau amur Yesu. 2 Ne amǝtè ama, &lt;&lt;Mǝnia ka Yohana Mǝbatisǝma na loapi ɓembe ka! Nda gìr mana tsǝa sǝ ndanǝ bangŋo mala pakki agir-ndali ka.&gt;&gt;
3 Hirǝdus angŋǝna dǝmba bwalǝna Yohana kùrni sǝ oasǝni a ndàkurban. Kùrri ace Hirǝdiya mala Filip mǝ'eambi yì Hirǝdus.* 4 Nda ace mana Yohana camarǝ banggi wi ɗiɗyal ama: &lt;&lt;Ɓoaro wu do wunǝ ɓwame ɗang.&gt;&gt; 5 Eare male yì Hirǝdus ka nǝ̀ wal-lú Yohana, sǝ ɓangciu pakki wi ama aɓwana nǝ̀ loasǝ munǝo, acemǝnana koyan ngga twal Yohana mǝɓangnǝa mala Ɓakuli na.
6 A pwari pakkiɗire ɓǝlban mala Hirǝdus ka, nsari mala Hirǝdiya ta'nggwam mǝnana tsǝk Hirǝdus banɓoari wi kǝ̀rkǝ́r, 7 gandǝa kánmbi wi gìr ama nǝ̀ pe wi ko mana zǝm ngga. 8 Yì muna ka nggè soakite ɓǝ̀ na ama, &lt;&lt;Ɓǝa pam ɓamur Yohana Mǝbatisǝma aɓa tasau akani adyan.&gt;&gt;
9 Murǝm ngga bumi kìɗìkì, sǝ ace kángìr andǝ abǝri mana atè a ban li ka, gandǝa tsǝa ɓǝà pè muna-ɓwame gìr mǝnana zǝm ngga; 10 pǝlǝa tasǝ aɓwana à kya kasǝ ɓamur Yohana a ndàkurban. 11 À yiu nǝ ɓamur Yohana aɓa tasau, sǝ à pè muna-ɓwame; pǝlǝa twali kya pê nggè. 12 Alaggana mala Yohana yiu à yì twal lui à tsǝkbani, sǝ à kutio à kya banggi Yesu.
Yesu linǝ aɓwana á-tongno
(Markus 6:32-44; Luka 9:10-17; Yohana 6:1-14)
13 Lang Yesu yi ok mǝnia yì cau ka, pǝlǝa eauwe a waru à samsǝa à o a ban mǝnana kǝɓwa pà kàm raka. Aɓwana nǝ̀ yia ok ama Yesu eauna a waru umna ka, à purkio arǝ alá malea à o atè nǝ kusǝia. 14 Yesu yi kpashi, nǝ̀ eapi waru ka sǝn ɓwabundǝa kǝ̀rkǝ́r aban rambǝa. Mǝsǝswatǝr malea pakki wi pǝlǝa twalia amǝkwánó mana aɓalǝia ka ban arǝkwana malea.
15 Pwari nǝ̀ yia kpa ka, alaggana male yiu a baní à yì ne wi ama, &lt;&lt;Ban mǝnia ka ɓabondo na, sǝ pwari kpana, nying ɓwabundǝa ɓǝà o arǝ amuna-là ɓǝà kya kúrì ɓamuria girlina.&gt;&gt;
16 Yesu nea wia ama, &lt;&lt;Ɓǝa ka o anggo ɗang, wu pea wia girlina ɓǝa li.&gt;&gt;
17 Sǝ à ne wi ama, &lt;&lt;Kǝ bǝredi tongno nǝ amǝnji ɓari nda mǝnana sǝm ndanǝi a bu sǝm ngga.&gt;&gt;
18 Sǝ na ama, &lt;&lt;Wu yinǝàm nǝia akani.&gt;&gt; 19 Pǝlǝa tsǝk aɓwana ɓǝa do amur munabondo. Sǝ twal abǝredi mǝnia tongno andǝ anji ɓari ka, loasǝ mǝsǝì a kùli pakki Ɓakuli yàwá, sǝ ɓwanggia, pǝlǝa pe alaggana male, sǝ yia gbal ka à gakkia aɓwana. 20 Yia kat à li à ɗǝmbǝo. Sǝ alaggana male ramgi aɓwangine mana ue ka, à lùmsǝ azace lum-nong-ɓari. 21 Lakki mala aɓwana mana à lìli ka, aburana á-tongno na. Amamǝna andǝ amuna ka à ɓallia ɗang.
Yesu gya amur mùr
(Markus 6:45-52; Yohana 6:15-21)
22 Tù anzǝm man ngga Yesu ne alaggana male ɓǝà eauwe a waru ɓǝà aki dǝmba aban o a nkaring, sǝ yì ka, ueo ace nea aɓwana ɓǝà o a la. 23 Lang Yesu mesǝna ɓwapǝndǝa ka, pǝlǝa eauwe amur nkono nǝmurǝì ace pakhiwi. Ban yi bwalo nda akanó nǝmurǝì. 24 Anggo ka waru nyingŋǝ̀nà kún gwangyi umna ɗār aɓa mùr, sǝ nggea gung longŋǝna nǝ̀ nggǝ pea wia tanni.
25 Nǝ tadǝmbari mbul-mbul ka Yesu puro kǝ gya amur mùr aban yiu abania. 26 Lang alaggana male nǝ̀ sǝni aban gya amur mùr ka, ɓangciu pakkia wia. À mak'zwalo, à na ama, &lt;&lt;Kukwar na!&gt;&gt;
27 Anggo ka kara Yesu nea wia cau ama, &lt;&lt;Wu cam kàngkàng! Mǝ nda. Wu kǝa ɓang ɗàng.&gt;&gt;
28 Pǝlǝa Bitǝrus ne wi ama, &lt;&lt;Mǝtalabangŋo, ɓǝ̀ a nda ka, banggàm ɓǝn gya amur mùr ɓǝn kyane a bano.&gt;&gt;
29 Yesu ne wi ama, &lt;&lt;Yiu.&gt;&gt;
Bitǝrus pǝlǝa sùlǝî ɓá waru sǝ gya amur mùr aban ká a ban Yesu. 30 Lang sǝn eaki-nkono mala mùr ka, ɓangciu pakki wi, kara tita ko a mùr. Mak zwalo ama, &lt;&lt;Mǝtalem, amsǝam!&gt;&gt;
31 Kara Yesu lǝmdǝ buì bwali sǝ ne wi ama, &lt;&lt;We ka, gūliarǝu mo arǝàm kyau fat, palang sǝ a tuti a ɓabumo?&gt;&gt;
32 Lang à eauna aɓa waru ka kara gung kùro. 33 Aɓwana mǝnana aɓa waru ka à peri a baní, à na ama, &lt;&lt;Ɓafo, à nda Muna mala Ɓakuli.&gt;&gt;
Yesu twali aɓwana pas
ban rǝkwana
(Markus 6:53-56)
34 À samsǝa à yì kpashi a nkaring mala amǝ Jenasaret. 35 Lang amǝ-le nǝ̀ yia sǝlǝ ama Yesu na ka, à turkiban arǝ aɓwana aɓalǝ amuna-là mana a ban mǝno ka. Aɓwana yiu nǝ amǝkwánó malea kat a baní. 36 À zǝmbi wi ace mǝnana ɓǝ̀ amǝ rǝkwana ɓǝà je kun daura male ka. Sǝ aɓwana mana à je kat ka rǝkwana malea malâ.
* 14:3 Ɓalli gbal aɓa: Luk 3:19,20; Pǝris 18:16; 20:21.