2
Ɓǝlban mala Yesu
1 Aɓalǝ amǝno yì anonggio ka, Kaisar* Agusta pa nzongcau ama, ɓǝa ɓal aɓwana mǝnana aɓa nzali Roma ka kat ɓǝa gilǝ lullǝia. 2 Mǝnia ka nda tita ɓalban arǝ abákú mǝnana Karniyus nda nggwamna mala bu-nzali Suriya ka. 3 Sǝ koyan ngga o a là male, ace mǝnana ɓǝà kya gilǝ lullǝì ka.
4 Yisǝfu ka, lo a Nazarat ɓè là a bu-nzali Galili, aban ká a bu-nzali Yahudi, a là mala Dauda mana à tunǝki ama Betalami ka, acemǝnana yì Yisǝfu ka muna lá na, a tàu mala Dauda. 5 O kano andǝ Maryamu mā-nsari male mǝnana gongŋǝna ka, ace mǝnana ɓǝà kya gilǝ lullǝia. 6 À nda kano più a Betalami ka, pwari gbáshí male yi kārǝa. 7 Pǝlǝa gbáshí muna dǝmba male, muna-ɓwabura. Mbúɓɓǝkì aɓa nggubyau sǝ nongsǝi aɓa kpamgbang-girlina mala agirkusǝu, acemǝnana à pànǝ ban nongŋo aɓa nda a ban-sulǝo ɗang.
Ayalgir andǝ mǝturonjar
8 Tù nǝ bania aɓa mǝnia yì bu-nzali ka, aɓea yalgir do a takuri aban yál agirkusǝu malea nǝ du. 9 Pǝlǝa ɓè mǝturonjar mala Mǝtalabangŋo pusǝrǝi a bania, ɓoarɓwa mala Mǝtalabangŋo ta gumbǝlia. Ɓangciu bwalia kǝ̀rkǝ́r. 10 Mǝturonjar banggia wia ama, &lt;&lt;Ɓangciu ɓǝ̀ kǝa pakka wun ɗàng. Wu sǝni, ǝn ndya yina wun nǝ bǝsa Cau Mǝɓoarne mǝ'pwasǝ ɓabumì kǝ̀rkǝ́r mǝnana nda ace ɓwapǝndǝa kat ka. 11 Yalung aɓa nggea-là mala Dauda ka, à ɓǝlǝ́na wun Mǝ'amsǝban; yì nda Kǝrǝsti† Mǝtalabangŋo. 12 Gìr mǝnana nǝ̀ lǝmdǝ ama mǝnia yì cau ka mǝsǝcau na ka ndya ka. Wun nǝ̀ nggá kum bangna-muna à mbuɓɓǝ́kini aɓa nggubyau sǝ à nongsǝi aɓa kpamgbang-girlina mala agirkusǝu.&gt;&gt;‡
13 Anggo ka kara aɓea amǝturonjar pas sulǝ nǝ kuli a ban mǝturonjar mana yiu a dǝmbe ka. À kǝ ɓwangsǝ Ɓakuli à kǝ na ama:
14 &lt;&lt;Nokiban a ban Ɓakuli
akanó a kùli,
sǝ a ɓanza ka dorǝpwala
a ban aɓwana mǝnana
à kǝ pwasǝ ɓabumi ka!&gt;&gt;
15 Lang amǝturonjar nyingŋǝnia à nyarǝna à umna kùli ka, ayálgír mǝno nea rǝia ama, &lt;&lt;Wu fani sǝm nǝ̀ ká a Betalami, sǝm nǝ̀ nggá sǝn mǝnia yì gìr mana kumban, mǝnana Mǝtalabangŋo na sǝm ce ka.&gt;&gt;
16 Pǝlǝa à lo a kaurǝa à kya kum Maryamu andǝ Yisǝfu sǝ bangna-muna aban nongŋo aɓa kpamgbang-girlina mala agirkusǝu. 17 Lang à sǝnǝni ka, pǝlǝa à mesǝ cau mǝnana mǝturonjar banggia wia amur mǝnia yì muna ka. 18 Aɓwana mǝnana kat à ok ka à ndali nǝ cau mǝnana ayálgír banggia wia ka. 19 Sǝ Maryamu ka bwal amǝnia yì acau, kǝ ɗenyi amúrià nǝ ɓabumi. 20 Ayalgir nyare à kǝ gusǝlǝ Ɓakuli, à kǝ ɓwangsǝki ace agir mǝnana kat à o sǝ à sǝni, kǝla mǝnana à banggia wia ka.
À tsǝki Yesu lullǝu sǝ
à wari nǝi a Ndàmǝgule
mala Ɓakuli
21 A tongno-nong-tàruià nongŋo, pwari mǝnana à nǝ̀ kasǝî wi ɓate ka, à tsǝki wi lullǝu ama Yesu, lullǝu mǝnana mǝturonjar pe wi sǝ yi kpa a bum ngge ka.§
22 Lang apwari mala lak rǝia aɓa ɓoarnsari a ɓadǝm Ɓakuli yi lumsǝna, kǝla mǝnana Nggurcau mala Musa na ka, Yisǝfu andǝ Maryamu twal Yesu à um nǝi a Urǝshalima ace mǝnana ɓǝà kyan nǝi a ɓadǝm Mǝtalabangŋo ka. 23 Nggurcau mala Mǝtalabangŋo na ama, &lt;&lt;Koya muna-dǝmba mǝnana muna-ɓwabura na ka, à nǝ̀ ká nǝi ɓǝ̀ duk mala Mǝtalabangŋo.&gt;&gt;* 24 À wari gbal ace pà gir'nkila kǝla mǝnana Nggurcau mala Mǝtalabangŋo bang ama ɓǝà pà ka: &lt;&lt;akutugangyi ɓari, ko amuna-kutumurǝm ɓari.&gt;&gt;†
25 A bàkú mǝno ka ɓeɓwa ndakam nǝ do a Urǝshalima lùllǝì ama Shimiyon. Yì ka, mǝ ɓealɓoarna, mǝ ɓanggi Ɓakuli na. Nda ban kundǝ amsǝban mala amǝ Isǝrayila, sǝ Bangŋo Mǝfele na amurí. 26 Bangŋo Mǝfele lǝmdǝni wi ama pà nǝ̀ wu ɗang, she ɓǝ̀ sǝnǝna Kǝrǝsti Mǝ'amsǝban mǝnana Mǝtalabangŋo turi ka. 27 Bangŋo mala Ɓakuli loasǝi wari nǝi a Ndàmǝgule mala Ɓakuli. Maryamu andǝ Yisǝfu yiu nǝ Yesu a Ndàmǝgule mala Ɓakuli, ace mǝnana ɓǝa pakki wi gir mǝnana Nggurcau mala Musa kani ka. 28 Shimiyon yi ak muna a buì sǝ ɓwangsǝ Ɓakuli na ama:
29 &lt;&lt;A dyan ngga we
Mǝtalabangŋo
mǝnana a Karban kat ka,
nying guro mò ɓǝ̀ o
aɓa rǝpwala,
kǝla mana a bang ngga.
30 Acemǝnana amǝsǝam
sǝnǝna amsǝban mô,
31 mana a gilǝkice
a ɓamǝsǝ aɓwana
mala anzali kat ka.
32 ‡Tǎlaban na ace
mǝn mǝsǝ aɓwana
mala acili anzali,
sǝ aban aɓwana mô
amǝ Isǝrayila ka
gulo na.&gt;&gt;
33 Tár muna andǝ ngge ka à ndali nǝ cau mǝnana à bang amurí ka. 34 Pǝlǝa Shimiyon tsǝkia wia bu sǝ ne nggè Maryamu ama, &lt;&lt;Kwakikiro pepè: Mǝnia yì Muna ka Ɓakuli tsǝngŋǝni ama nǝ̀ duk tǝr kpa andǝ lo mala ɓwapǝndǝa pas a Isǝrayila. Yì ka, nǝ̀ duk gir'lǝmdǝa mǝnana pur nǝban Ɓakuli, mǝnana aɓwana pas nǝ̀ na mǝɓane amurí ka. 35 Nǝ̀ pusǝta ɗenyicau ɓabum mala aɓwana pas. Sǝ we ka, kpakpak mǝkwanbanì mǝnana aɓwana nǝ̀ pakki wi ka nǝ̀ soa ɓabumo kǝla soaban mala nggeabyau.&gt;&gt;
Anna bangcau amur muna
36 Ɓè ɓwagula mǝɓangnǝa mala Ɓakuli nakam gbal lùllǝì ama, Anna, muna mala Fanuwel, a tàu mala Asha. Anzǝm isǝban ngga, à do andǝ burí pǝlǝa tongno-nong-ɓari sǝ burí wu. 37 Anggo sǝ do mā-lú apǝlǝa lumi-tongno-nong-tàrú nǝ mǝsǝì ine. Gapiyi tārǝia andǝ Ndàmǝgule mala Ɓakuli ɗang, du andǝ pwari nda aban peri aban Ɓakuli nǝ gilmùr andǝ hiwi. 38 A kǝ bu-pwari mǝno Shimiyon nda ban nacau nǝ Yisǝfu andǝ Maryamu ka, yiu pǝlǝa kutia pakki Ɓakuli yàwá andǝ bangcau amur muna a ban aɓwana mǝnana à kǝ kundǝ akmúrú mala Urǝshalima ka.
Yisǝfu andǝ Maryamu nyare
a la malea a Nazarat
39 Lang Yisǝfu andǝ Maryamu malǝna gir mǝnana kat Nggurcau mala Mǝtalabangŋo kani ka, à nyare a nzali Galili, a la malea a Nazarat.§ 40 Muna gulo, kum rǝcandǝa, lùmsǝ nǝ sǝlǝe, ɗǝm ngga ɓwamuru mala Ɓakuli na amurí.
Yesu, a muntulo aɓa Ndàmǝgule
mala Ɓakuli
41 *Koya pǝlǝa nani ka tár Yesu andǝ ngge kǝ̀ o a Urǝshalima ace Lamsan Yàlîmurû†. 42 Lang Yesu lùmsǝ̀nà apǝlǝa lum-nong-ɓari ka à wari a Lamsan Yàlîmurû, kǝla mǝnana à pakkiyi ka. 43 Lang Lamsan Yàlîmurû malǝna sǝ tárrí andǝ ngge na aban nyare à nǝ̀ o a la ka, Muna yì Yesu ka akrǝi a Urǝshalima, sǝ yia ka à sǝlǝ ɗang. 44 À twali ama nda aɓalǝ acilia aɓwana mǝnana à twal gya andǝia ka, nda à gya aban o bà pwarikpǝra. Nǝ nzǝ́mò ka à tita alte a ban aɓǝla malea andǝ agyajam. 45 Lang à sǝni raka, à nyare a kusǝia aban ká Urǝshalima à nǝ̀ nggá sǝnbani. 46 Anzǝm nongŋo tàrú ka à kya kumi a Ndàmǝgule mala Ɓakuli aban do atà amǝkànìgìr, nda rǝ kwakikiri aban oea, sǝ kǝ ɗikia acau. 47 Ɓwa man kat oe ka, ndali kǝ̀rkǝ́r nǝ sǝlǝgir male andǝ acau mǝnana kǝ nyesǝia wia aɓa pa eare ka. 48 Lang a tárrí andǝ ngge sǝni ka, à ndali. Sǝ nggè ɗì ama, &lt;&lt;Munem, palang sǝ a pakka sǝm ani? Mim sǝnǝ tárró sǝm came arǝ alto nǝ rǝɓǝla.&gt;&gt;
49 Yesu ɗia ama, &lt;&lt;Ace mana sǝ wu altam? Wu sǝlǝ mbak ama dumǝnam púp mǝ pa a ɓala mala Tárrám a kun túró male?&gt;&gt; 50 Sǝ yia ka à bwalta mǝnia yì cau nea wia ka ɗang.
51 Pǝlǝa lo ateà à nyare aban o a Nazarat. Kǝ okia wia. Sǝ nggè ka bwal amǝnia yì acau ka a ɓabumi. 52 Yesu gulo aɓa sǝlǝe andǝ nggunrǝu, nǝ earmúrú a ban Ɓakuli, andǝ aɓwana.‡
* 2:1 Kaisar: ka nda lullǝ murǝm mǝgule mala amǝ Roma. † 2:11 Kǝrǝsti: Ko Mezaya: Ko &lt;&lt;Kǝrǝsti&gt;&gt; nǝ kun mala amǝ Gǝrik andǝ &lt;&lt;Mezaya&gt;&gt; nǝ kun mala amǝ Ibǝru ka ɓālǝi nda &lt;&lt;Ɓwa mǝnana à ɗārǝi wi mùrú olif amurí mana lǝmdǝ ama Ɓakuli tarni (soani mburu amurí) ace túró male&gt;&gt; ka; anggo gbal a mǝsǝì 26. ‡ 2:12 Ɓalli gbal aɓa: Isha 7:14. § 2:21 Ɓalli gbal aɓa: Pǝris 12:3; Luk 1:31. * 2:23 Ɓalli gbal aɓa: Pur 13:2,12. † 2:24 Ɓalli gbal aɓa: Pǝris 12:8. ‡ 2:32 Ɓalli gbal aɓa: Isha 42:6; 49:6; 52:10. § 2:39 Ɓalli gbal aɓa: Mat 2:23. * 2:41 Ɓalli gbal aɓa: Pur 12:1-27; Nggur 16:1-8. † 2:41 Lamsan Yàlîmurû: Mǝnia ka nda pakkiɗire ace ɗenyi nǝ baku mǝnana Ɓakuli pusǝ amǝ Isǝrayila aɓa nzali Masar ka. ‡ 2:52 Ɓalli gbal aɓa: 1Sam 2:26; Pas 3:4.