4
Ɓakuli pè Musa rǝcandǝa mala pàkki agirndǝlǝki
1 Sǝ Musa ka pè Yahweh eare ama, &lt;&lt;Sǝ amǝ Isǝrayila ka, à pà nǝ̀ earnǝ mim, ko à nǝ̀ ok cau mem ɗàng; à nǝ̀ bang ama, we Yahweh ka a lǝmdǝ rǝò abanam ɗàng.&gt;&gt;
2 Nda Yahweh ɗì ama, &lt;&lt;Mana mǝna a buo ka?&gt;&gt;
Musa eari wi ama, &lt;&lt;Gara na.&gt;&gt;
3 Yahweh ne wi ama, &lt;&lt;Túrí a nzali.&gt;&gt;
Pǝlǝa Musa túr gara mana a buì ka a nzali, kara garè pǝlǝ n'yau. Musa nyar nǝ te cambi wi zak.
4 Sǝ Yahweh ne wi ama, &lt;&lt;Lǝmdǝ buo bwali a nggilate.&gt;&gt;
Pǝlǝa Musa lǝmdǝ buì bwali a nggilate, kara nyare pǝlǝ gara ɗǝm.
5 Yahweh pǝlǝa na ama, &lt;&lt;Mǝnia ka nda ace mǝnana ɓǝà ear ama, Mim, Yahweh, yì Ɓakuli mala akeâ, Ɓakuli mala Ibǝrayim, Ɓakuli mala Ishaku, sǝ Ɓakuli mala Yakupu ka, ǝn lǝmdǝna rǝàm a bano.&gt;&gt;
6 Pǝlǝa Yahweh ne Musa ɗǝm ama, &lt;&lt;Ado ka oasǝ buo aɓa daura mô.&gt;&gt; Pǝlǝa Musa oasǝ buì aɓa daura male, sǝ lang pusǝ bui ɗǝm ngga, kwánó nggû* angŋa bui pwasǝna pwapwat kǝla talimbulo.
7 Nyare Yahweh banggi wi ama, &lt;&lt;Nyesǝ buo aɓa daura mô.&gt;&gt; Pǝlǝa Musa nyesǝ bui aɓa daura male, sǝ lang pusǝ bui ka, buì nyarna pǝlǝna mǝɓoarne kǝla cili rǝì.
8 Yahweh banggi Musa ama, &lt;&lt;Ɓǝ̀ amǝ Isǝrayila ginǝ earnǝ we ko à tsǝkir gir'ndali mǝnana a dǝmba raka, à nǝ̀ earnǝ gir'ndali mǝnia nǝnzǝ́mò ka. 9 Ɓǝà ginǝ earnǝ we ko à ok cau mò raka, kat andǝ amani ama a lǝmdǝia wia amǝnia yì agir'ndali ɓari ka, ɗàrǝ́ mur a Nggeasala Nayel sǝ wu solǝi a nzali. Mùrnî nǝ̀ pǝlǝ nkila a nzali.&gt;&gt;
10 Pǝlǝa Musa banggi Yahweh, ama, &lt;&lt;Ida Mǝtalem, ǝn sǝlǝ nacau ɗàng. Kaniama awu nǝ nacau nǝ mim ngga, mǝ nda mǝ'sǝlǝ nacau ɗàng, sǝ ko ado mǝno a nanacau nǝ mim guro mò ka ǝn gandǝi ɗàng. Acemǝnana ǝn nggǝ dǝndi nacau, sǝ lasǝàm kǝ twal cau tù ɗàng.&gt;&gt;
11 Pǝlǝa Yahweh ɗî Musa ama, &lt;&lt;Yana pak kún ɓwa ɗe? Sǝ yana tsǝkiyi ɓwa ɓǝ̀ do mǝtalasǝ-ɓunna, ko mǝkir'ara, ko mǝ sǝnban, ko nte? Mim Yahweh ka, mǝ nda re? 12 Ado ka kyane, Mǝ nǝ bwalo kàm, awu nǝ nacau pepè, sǝ mǝ nǝ kanio cau mǝnana awu nǝ na ka.&gt;&gt;
13 Sǝ Musa nyar ɗǝm zǝmba ama, &lt;&lt;Mǝtalem, ida, túr ɓeɓwa ɗàng.&gt;&gt;
14 Kara bum Yahweh lúllô arǝ Musa, pǝlǝa banggi wi ama, &lt;&lt;Mǝ'eambo Haruna, mǝ'kà Lawi ka pà kàm re? Ən sǝlǝ nǝma yì ka sǝlǝ nacau. Ko ado ka nda kǝ yiua kúllió ka, sǝ ɓǝ̀ yi sǝno ka, ban nǝ̀ ɓoari wi. 15 We ka awu nǝ ne wi cau, awu nǝ tsǝki wi cau a kúni. Mǝ nǝ dupô gbasha arǝ nacau, sǝ mǝ nǝ dupî wi gbasha arǝ nacau, sǝ mǝ nǝ kania wun gìr mǝnana wun nǝ̀ pak ka. 16 Haruna nǝ̀ duk mǝ'nacau a kunio aban aɓwana, yì ka nǝ̀ duk mǝ'bǝlkúnó, sǝ we ka awu nǝ do kǝla Ɓakuli a baní. 17 Sǝ awu nǝ twal gara mò mǝnia ka a buo, acemǝnana kǝ garè na awu nǝ pàkki agir-ndali nǝi ka.&gt;&gt;
Musa nyare a Masar
18 Pǝlǝa Musa nyare aban nkili Jetǝro sǝ banggi wi ama, &lt;&lt;Ida, earâm ɓǝ̀n o mǝ nyare aban aɓwana mem a Masar. Nǝma mǝ nǝ nggá sǝnia ko à ndakam nǝyilǝmu più.&gt;&gt;
Jetǝro pǝlǝa banggi wi ama, &lt;&lt;Kya ɓá rǝpwala.&gt;&gt;
19 Musa ka nda kano a nzali Midiyan più sǝ Yahweh banggi wi ama, &lt;&lt;Nyare o a Masar, acemǝnana aɓwana mǝnana à kǝ alta yilǝmo ama à nǝ̀ wal-luio ka à wukina kat.&gt;&gt; 20 Nda Musa twal māmí andǝ amuni tsǝia a nzǝm mǝdambǝriso, sǝ bwal njar andǝia aban o a nzali Masar ka. Musa twal gara male mǝnana Ɓakuli banggi wi ama ɓǝ̀ bwali a bui ka.
21 Yahweh nyare nacau nǝ Musa ama, &lt;&lt;Lang a bingŋǝna Masar ka, kya ban Firona kya pàkki agir'ndali mǝnana ǝn pô rǝcandǝa mala pàkkia ka, a ɓadǝmbi. Sǝ mim ngga, mǝ nǝ tǝ́r ɓabumi, sǝ yì ka pà nǝ̀ earî amǝ Isǝrayila ɓǝà u ɗàng. 22 Pǝlǝa awu nǝ banggi wi ama Mim, Yahweh ka, ǝn nggǝ na nǝma, &lt;Isǝrayila nda muna-dǝmba mem. 23 Ən bangŋǝno nǝma wu nying munem ɓǝ̀ o, ace mǝnana ɓǝ̀ kya peri abanam ngga, sǝ a ginǝ eari wi ɓǝ̀ o. Acemani ka, mǝ nǝ wal-lú muna-dǝmba muna-ɓwabura mô.&gt; &gt;&gt;
24 A ɓè bansulǝo a njar aban ká Masar ka, Yahweh yiu yi je andǝ Musa sǝ earce ama nǝ̀ wal-lú Musa. 25 Pǝlǝa Zipora, mālá Musa twal tali mǝ'kún-cauwe kasǝ nggú kún ɓata muni nǝi kpat. Twal nggú kún ɓata muna mǝnana kasǝi ka, wario kya je ka kusǝ Musa nǝi sǝ bang ama, &lt;&lt;A nda bura mala nkila abanam.&gt;&gt; 26 Cau mǝno bang ama, A nda bura mala nkila ka, nda ace kasǝ-ɓatau mǝno kasǝî muna sǝ nkila sukki ka. Nda Yahweh ɗeki Musa wal-luí raka.
27 Yahweh ka nanì Haruna ama, &lt;&lt;Puro kyane a njenza aɓa pǝɗanban kya kum Musa.&gt;&gt; Nda Haruna puro wario kya kum Musa a Nkono mala Ɓakuli ka; sǝ lang à je ka, mǝn abui kùrì zǝp, pàkkì'nzalè. 28 Musa pǝlǝa banggi Haruna agir mǝnana kat Yahweh túrí ama ɓǝ̀ kya nâ, andǝ agir-lǝmdǝa mǝnana banggi wi ama ɓǝ̀ kya peǎ ka.
29 Nda sǝ Musa andǝ Haruna nyare a Masar à kya tunǝ dapi mala aɓwana-mǝgule mala amǝ Isǝrayila kat ka. 30 Haruna pǝlǝa banggia wia cau mǝnana kat Yahweh banggi Musa ka, sǝ Musa pàk agir-ndali mǝnana Ɓakuli lǝmdǝì wi ka, a ɓamǝsǝ aɓwana.
31 Pǝlǝa aɓwana eare ama Yahweh na túr Musa ka, sǝ lang à ok ama Yahweh ɗenyina nǝ Isǝrayila sǝ sǝnǝna nggea tanni mǝkǝ̀rkǝ́rnì mǝnana à kǝ nu ka, à ɓun a nzali à peri aban Yahweh.
* 4:6 kwánó nggû ko ɓè kwánó mǝɓike mala nggū rǝu mana kǝ akrǝ ɓwa ka.