18
Kanicau arǝ hiwi
1 Yesu ne alaggana male ɓekǝ kanicau mǝnana nǝ̀ lǝmdǝ ama yia ka ɓǝa kǝ pak hiwi cala rǝia wuki ɗang. 2 Na ama:
A ɓekǝ là, ɓè murǝm-ɓashi nakam mǝnana kǝ ɓanggi Ɓakuli ɗang, sǝ kǝgìr oasǝi arǝ kǝɓwa raka. 3 Sǝ ɓè mā-lú nakam àkǝ̀ lě, mǝnana camarǝ nyarke aban mǝ'ɓashi man nǝ ɓua ama, &lt;&lt;Kutio anre sǝm sǝnǝ mǝɓinǝ muram.&gt;&gt;
4 Ata dǝmbe ka ginǝe. Nǝ nzǝ́mò ka ne ɓamúrì ama, &lt;&lt;Ko kat andǝ amani ama ǝn nggǝ ɓanggi Ɓakuli ɗang, sǝ kǝgìr oasǝkiam arǝ kǝɓwa raka, 5 mǝ nǝ pak ɓashi mǝ'mǝsǝcau nì ace mǝnia yì mā-lú mǝnana kùrram mwacang ngga. Acemǝnana ɓǝn pak raka, nǝ̀ yauwam nǝ nyarke male tùtù abanam!&gt;&gt;
6 Pǝlǝa Yesu Mǝtalabangŋo na ama:
Wu ok cau mǝnana murǝm-ɓashi mǝ'ɗwanyi mǝsǝcau man na ka! 7 Wu kǝ sǝni kǝla Ɓakuli ka pà nǝ̀ pak ɓashi mǝ'mǝsǝcau nì ace aɓwana male mǝnana tària, mǝnana à kǝ ɓua a ɓadǝmbi, dù andǝ pwari ka re? Nǝ̀ dǝndi arǝ bwalia wia kam le? 8 Ən nggǝ na wun ama, nǝ̀ pea wia gìr mǝnana malea na ka a kaurǝa. Sǝa ma ɓǝ̀ Muna Mala Ɓwa yiu ka, nǝ̀ yia kum paɓamuru a ɓanza le?*
Kanicau arǝ ɓwa Farisi andǝ mǝcemi
9 Yesu na mǝnia yì kanicau ka arǝ aɓwana mǝnana à twalî ɓamuria ama yia ka à nda ka amǝ'cauɓoarna, sǝ à ɓǝsǝki acili aɓwana à nyesǝia amǝ'cauɓikea na ka, ama:
10 Aɓwana ɓari à wari a Ndàmǝgule mala Ɓakuli ace pak hiwi. Mwashat ka ɓwa Farisi na, sǝ ɓè ka mǝcemi na. 11 Pǝlǝa ɓwa Farisi lo came pak hiwi amur ɓamúrì. Na ama, &lt;&lt;Ɓakuli, ǝn pakko yàwá, acemǝnana mǝ nda mǝ'cauɓikea kǝla acili aɓwana ɗàng. Ən pa kǝla amǝ'ɓǝmbǝriban, amǝ ɗwanyi do amur mǝsǝcau, amǝ'nongginǝban a nza nǝ doɓala, ko kǝla mǝnia yì mǝcemi ka ɗàng. 12 Ən nggǝ gilmùr kusǝ ɓari a nre-limo mwashat, sǝ ǝn nggǝ pe Ɓakuli kāmbe mwashat aɓa lum mala koya girkuma mem.&gt;&gt;
13 Sǝ mala mǝcemi ka cam kuko. Eare ama nǝ̀ loasǝ múrí a kùli ɗang, wal kikili na ama, &lt;&lt;Ɓakuli, sǝn mǝsǝswatǝr mem, mim ngga mǝ nda mǝ'cauɓikea!&gt;&gt;
14 Ən nggǝ na wun ama, mǝnia yì ɓwa ka, nyare aban o ɓala male ka, mǝ'cauɓoarna na a ɓadǝm Ɓakuli, pa kǝla mala ɓwa Farisi ɗàng. Koyana kat sǝ kǝ twalɓamuri ka, à nǝ̀ kyauwiki, sǝ ɓwa mǝnana kǝ nongsǝ ɓamúrì ka, à nǝ̀ gusǝlǝi.†
Yesu tsǝkbu amur amuna
(Matiu 19:13-15; Markus 10:13-16)
15 Ɓè fara ka aɓea ɓwana yiu nǝ amuna aban Yesu ama ɓǝ̀ yi tsǝkia wia bu. Alaggana male sǝni anggo ka, à lo à sà a rǝia. 16 Sǝ Yesu ka tunǝ amuna a baní oaso na ama, &lt;&lt;Wu ɗeki amuna ɓǝa yiu abanam, wu kǝa pǝrkia ɗang, acemǝnana Domurǝm mala Ɓakuli ka nda ace a ulang amǝnia ka. 17 Ən nggǝ na wun mǝsǝcau ama koyana sǝ pà nǝ̀ ak Domurǝm mala Ɓakuli kǝla muna mǝkyauwe raka, pà nǝ̀ gandǝ kútí kam ɗàng.&gt;&gt;
Ɓè ɓwamǝgule mala
amǝ Yahudi mǝkume
(Matiu 19:16-30; Markus 10:17-31)
18 Ɓè ɓwamǝgule mala amǝ Yahudi mǝkume ɗì Yesu ama, &lt;&lt;Malǝm mǝɓoarne, mana gir ni na mǝ nǝ pa sǝ mǝ nǝ kum yilǝmu mǝnana málá male pà kàm raka?&gt;&gt;
19 Yesu eari wi ama, &lt;&lt;A bang ama mǝ nda ɓwa mǝɓoarne? Kǝ ɓwapǝndǝa pa kàm mǝɓoarne na ɗang, she Ɓakuli nǝmurǝì. 20 We ka, à súrǝ́nà rǝ anzongcau mala Ɓakuli mǝnana ama: &lt;Kǝa kútí aɓa cauɓikea mala nongnǝ ɓwa mǝnana wu al rǝ wun wunǝi raka, kǝa wal-lú ɗàng, kǝa iun'í ɗang, kǝa ɓun-nyir amur ɓwa ɗàng, pe tárró andǝ nggo gulo.&gt; &gt;&gt;‡
21 Pǝlǝa ɓwe na ama, &lt;&lt;Amǝnia ka, yàle mǝ nda muntulo sǝ ǝn bwalia.&gt;&gt;
22 Lang Yesu ok mǝnia ka, ne wi ama, &lt;&lt;Ɓè gìr mwashat na a ɗwanyi ka. Makki agir mǝnana kat a ndanǝia ka, gaki amǝ'tǝ̀r, awu nǝ kum gǝna a kùli, sǝ wu yiu, wu yi kpatam.&gt;&gt;
23 Lang nǝ̀ o ana ka bumi kiɗiki, acemǝnana yì ka, mǝkume na kǝ̀rkǝ́r. 24 Yesu sǝni kyap-kyap, sǝ na ama, &lt;&lt;Nǝ̀ kwano sǝ mǝgǝna nǝ̀ kutio a Domurǝm mala Ɓakuli! 25 Ɓafo ka, kutio mala mǝgǝna a Domurǝm mala Ɓakuli ka kwano kútì kutio mala kalakadambi a tǝta nlerǝman.&gt;&gt;
26 Aɓwana mǝnana à ok mǝnia ka à ɗiban ama, &lt;&lt;Sǝ yana ado nǝ̀ àwá?&gt;&gt;
27 Yesu eare ama, &lt;&lt;Gìr mǝnana pà nǝ̀ gandǝ pa aban ɓwapǝndǝa raka, nǝ̀ gandǝ pa aban Ɓakuli.&gt;&gt;
28 Pǝlǝa Bitǝrus ne wi ama, &lt;&lt;Sǝni, sǝm nyìngŋǝ̀nà agirkuma ma'sǝm kat sǝm yiu a kpato!&gt;&gt;
29 Yesu nea wia ama, &lt;&lt;Ən nggǝ na wun mǝsǝcau, kǝɓwa pà kàm mǝnana ɗeki ɓala, ko ɓwama, ko amǝ'eambu, ko tárrû andǝ nggeau, ko amuna ace Domurǝm mala Ɓakuli, 30 sǝ nǝ̀ ɗwanyi kum agir kǝ̀rkǝ́r a nza mǝnia ka. Sǝ ɗǝm ngga a nza mǝno kǝ yiu ka, nǝ̀ kum yilǝmu mǝnana málá male pà kàm raka.&gt;&gt;
Yesu nyare nacau amur lú male
(Matiu 20:17-19; Markus 10:32-34)
31 Yesu tunǝ alaggana male, aman lum-nong-ɓari ka a giriban, sǝ nea wia ama:
Wu sǝni sǝm ndo sǝm nǝ̀ ká a Urǝshalima, sǝ agir mǝnana kat amǝ'ɓangnǝa mala Ɓakuli gilǝì amur Muna Mala Ɓwa ka à nǝ̀ lùmsǝo. 32 À nǝ̀ nyesǝi à nǝ̀ pea aɓwana mǝnana amǝ Yahudi na raka, à nǝ̀ oali, oalban zalǝkiban, à nǝ̀ sanggì, à nǝ̀ tappi wi ntāra, à nǝ̀ koè, sǝ à nǝ̀ wali nǝ̀ wu, 33 sǝ a tàruià nongŋo ka, nǝ̀ loapi ɓembe.
34 Sǝ ko alaggana male bwalta kǝgìr aɓa mǝnia yì acau ka ɗàng. À sǝmbǝrǝia wia ɓālǝi, ko à súrǝ̀ gir mǝnana kǝ nacau amurí ka ɗàng.
Yesu mǝn mǝsǝ nte mǝzǝmggi agir nì
(Matiu 20:29-34; Markus 10:46-52)
35 Yesu gbàshìna Jeriko ka, ɓe nte nakam aban do a girǝi njargula aban zǝmgi agir. 36 Lang nǝ̀ ok gǝshi ɓwabundǝa mǝnana kǝ kútí ka, ɗiban ama, mana kumban le?
37 À pǝlǝa à ne wi ama, &lt;&lt;Yesu ɓwa Nazarat nda kǝ kútí ka.&gt;&gt;
38 Pǝlǝa tunǝban bàng-bàng ama, &lt;&lt;Yesu! Muna mala Dauda§! Sǝn mǝsǝswatǝr mem!&gt;&gt;
39 Aɓwana mǝnana à ak dǝmba ka à sà arǝì ɓwam, ama ɓǝ̀ duk kúni ɗǝong. Sǝ yì ka, kara loasǝ gi kpǝm ama, &lt;&lt;Muna Mala Dauda, sǝn mǝsǝswatǝr mem!&gt;&gt;
40 Yesu go kusǝì came, sǝ na ama, ɓǝa yinǝi a baní. Lang yina a baní tù ka, Yesu ɗì ama, 41 &lt;&lt;Mana a earce mǝ pakko?&gt;&gt; Pǝlǝa nte man eare ama, &lt;&lt;Mǝtalabangŋo, ǝn nggǝ earce sǝnban.&gt;&gt;
42 Yesu ne wi ama, &lt;&lt;Kum sǝnban! Paɓamuru mo amsǝno.&gt;&gt;
43 Àkǝ̀ banì gbal kara kum sǝnban, sǝ kpa atà Yesu aban o, kǝ ɓwangsǝki Ɓakuli. Lang ɓwapǝndǝa mǝnana kat sǝni ka, yia gbal ka à ɓwangsǝ Ɓakuli.
* 18:8 nǝ̀ yia kum paɓamuru a ɓanza le? Ko: nǝ̀ yia kum aɓwana kam piu mǝnana à nda rǝ gūlì arǝì ɓǝ̀ pakkia wia ɓashi mǝ'mǝsǝcaunì ka le? † 18:14 Ɓalli gbal aɓa: Mat 23:12; Luk 14:11. ‡ 18:20 Ɓalli gbal aɓa: Pur 20:12-16; Nggur 5:16-20. § 18:38 Muna mala Dauda: Amǝ Yahudi ka à tsǝkɓalǝia ama Mezaya ko Kǝrǝsti ka nǝ̀ pur a tàu mala Murǝm Dauda sǝ ace mani ka à kǝ tunǝi ama &lt;&lt;Muna mala Dauda,&gt;&gt; ko &lt;&lt;Ko Mǝkà Dauda.&gt;&gt;