22
Aɓwana amǝgule kurkunarǝia
à nǝ̀ wal Yesu
(Matiu 26:1-5; Markus 14:1-2; Yohana 11:45-53)
1 Ado ka, pwari Ɗire mala Bǝredi mana kǝ lo raka, mǝnana à tunǝki ama &lt;&lt;Ɗire Yàlîmurû&gt;&gt; ka gbàshìnà.* 2 Agbani pǝris andǝ amalǝm Nggurcau mala Musa came arǝ alta njargula mǝnana à nǝ̀ wal Yesu nǝi aɓa sǝmbǝrǝa ka, acemǝnana ɓangciu kǝ pakkia wia arǝ aɓwana malea.
3 Pǝlǝa Shetan kutio arǝ Yahuda mǝnana à tunǝki ama Iskariyoti ka. Yì ka, nda aɓalǝ alaggana mala Yesu mana lum-nong-ɓari ka. 4 Yahuda wari aban agbani pǝris andǝ aɓwana-mǝgule mala amǝ yál Ndàmǝgule mala Ɓakuli, à nacau andǝia, amur njar mǝnana nǝ̀ pa Yesu nǝi a buia ka. 5 Banɓoaria wia, kara à eare ama à nǝ̀ pe wi boalo. 6 Yì ka, eare, pǝlǝa kútí a alta njar mǝnana nǝ̀ kùmô sǝ nǝ̀ pea wia Yesu nǝi a pwari mǝnana ɓwabundǝa pà kàm raka.
Masǝlǝata li girlina mala Yesu
andǝ alaggana male
(Matiu 26:17-25; Markus 14:12-21; Yohana 13:21-30)
7 Lang Lamsan mala Bǝredi mana kǝ lo raka tinate, a pwari walki anzur mala Ɗire Yàlîmurû ka, 8 Yesu tasǝ Bitǝrus andǝ Yohana, nea wia ama, &lt;&lt;Wu kyane wu kya gilǝkia sǝm girlina mala Ɗire Yàlîmurû mǝnana sǝm nǝ̀ li ka.&gt;&gt;
9 À ɗì ama, &lt;&lt;A ya ban sǝ ɓǝ̀ sǝm kya pak túró girline?&gt;&gt;
10 Nea wia ama, &lt;&lt;Kutio ma'wun a nggea-là ani ka, wun nǝ̀ je wunǝ ɓe ɓwabura nǝ bàng-mùr amurí. Wu kya atè a ɓala mǝnana nǝ̀ kútí kam ngga. 11 Wu ne mǝtala-ɓalae ama, &lt;Malǝm nǝ̀ túr sǝm ɓǝ̀ sǝm ɗio ama: Bansulǝo mǝnana nǝ̀ li girlina Ɗire Yàlîmurû kam andǝ alaggana male ka, nda a ya ban?&gt; 12 Nǝ̀ lǝmdǝa wun rǝ ɓe ndà-kulí mǝgule, à gilǝkina ɓālǝi. A kam sǝ wun nǝ̀ pak túró girlina.&gt;&gt;
13 Pǝlǝa à wario à kya kum girbunda kǝla mǝnana Yesu nea wia ka. Pǝlǝa à pak túró girlina Ɗire Yàlîmurû.
Girlina pwarikpǝra mala Mǝtalabangŋo
(Matiu 26:26-30; Markus 14:22-26; 1 Amǝ Korinti 11:23-25)
14 Lang pwari kārǝ́na ka, Yesu andǝ amǝ'mishan male do aban li girlina. 15 Pǝlǝa nea amǝ'mishan male ama, &lt;&lt;Ən earǝna ce li girlina Ɗire Yàlîmurû mǝnia ka kǝ̀rkǝ́r sǝnǝa wun, sǝ ɓǝ̀n kutio a tanni! 16 Sǝ ǝn nggǝ na wun, pa mǝ nǝ li ɗǝm ɗàng, she pwari mana ɓǝ̀ kya lumsǝna a Domurǝm mala Ɓakuli ka.&gt;&gt;
17 Pǝlǝa Yesu twal kwap mala mùr-ɓǝlanggun anap, sǝ pakki Ɓakuli yàwá, sǝ na ama, &lt;&lt;Wu ak mǝnia ka, wu gakkia rǝ wun. 18 Ən nggǝ na wun ama, twal ado ka pà mǝ nǝ nu mùr-ɓǝlanggun anap ɗǝm ɗàng, she ɓǝ̀ Domurǝm mala Ɓakuli yina ka.&gt;&gt;
19 Pǝlǝa twal bǝredi, pakki Ɓakuli yàwá, ɓwani, sǝ pea wia, nea wia ama, &lt;&lt;Mǝnia ka nda nggūrǝam, mǝnana ǝn pa ace wun ngga, wu kǝ pak mǝnia ka, ace ɗenyi nǝ mim.&gt;&gt;
20 Anzǝm girlina ka, twal ɓè kwap mala mùr-ɓǝlanggun anap a buì, sǝ na ama, &lt;&lt;Kwap mǝnia ka, nda bǝsa kùrcau a nre Ɓakuli andǝ aɓwana male, mǝnana à kurrì nǝ nkílèm mana à sukki ace wun ngga. † 21 Sǝ wu sǝni! Ɓwa mǝnana nǝ̀ kúrkúró nǝ mim ngga nda aɓalǝ sǝm aban li kani atàm!‡ 22 Lú mala Muna mala Ɓwa ka nǝ̀ pa kǝla mǝnana Ɓakuli kani ka, sǝ caukwanban na nǝ ɓwa mǝnana me ka!&gt;&gt;
23 Alaggana tita ɗiki rǝarǝia ko yana ɓwe na aɓalǝia mǝnana nǝ̀ pak mǝnia yì gir ka.
Makgir amur gulo
24 Makgir pǝlǝa lo a nrea amur ko yana aɓalǝia nda ɓwamǝgule malea kat.§ 25 * Yesu nea wia ama:
Amurǝma mala amǝɓanza ka à kǝ lǝmdǝ rǝcandǝa amur aɓwana, sǝ amǝ'lǝmdǝ gulo amur aɓwana ka à kǝ tunǝ ɓamuria ama, &lt;&lt;agyajam mala ɓwapǝndǝa.&gt;&gt; 26 Sǝ wun ngga, anggo sǝ wun nǝ̀ pak ɗàng. Ma'wun ngga, ɓwa mǝnana gula wun kat ka nda nǝ̀ dupa wun kǝla muna kat ka, gbani gbal ka nda rítǎu.† 27 Yana nda ɓwamǝgule, ɓwa mǝnana do a ban-li ka le, ko ɓwa mǝnana kǝ gaki girlina ka? Nda ɓwa mǝnana do a ban-li ka re? Sǝ mim ngga ǝn do aɓalǝ wun kǝla mǝ gau girlina.‡
28 Wu nda ka aɓwana mǝnana wu came a nzǝmam aɓa kārǝkiban mǝnana kumam ngga. 29 Ace mani ka, ǝn pana wun gara-murǝm, kǝla mǝnana Tárrám pam ngga. 30 Wun nǝ̀ li, sǝ wun nǝ̀ nu atàm a Domurǝm mem, sǝ wun nǝ̀ do amur abuno-murǝm aban ɓashia atau mala Amǝ Isǝrayila mǝnia lum-nong-ɓari ka.§
Yesu bang ama Shiman
nǝ̀ yia tǝmce súrǝè
(Matiu 26:31-35; Markus 14:27-31; Yohana 13:36-38)
31 Yesu banggi Bitǝrus ama, &lt;&lt;Shiman, Shiman! Kwaki kiro! Shetan kǝ alte ama nǝ̀ sárǝ́ki wun kǝla sárǝ́ mǝsǝsa. 32 Sǝ mim ngga ǝn pangŋa hiwi aceo we Shiman, ace mǝnana paɓamuru mo ɓǝ̀ kǝa kpa ɗang. Sǝ ɓǝ̀a longŋa ka, ɓak ɓabum amǝ'eambo.&gt;&gt;
33 Bitǝrus eari wi ama, &lt;&lt;Mǝtalem, ǝn shamna bumam mǝ nǝ o atò a ndàkurban, sǝ mǝ nǝ wu atò!&gt;&gt;
34 Yesu pǝlǝi wi ama, &lt;&lt;Ən nggǝ no we Bitǝrus, yalung mǝnia ka kaniama nggu nǝ̀ ɓua ka, a nǝ tǝmcem kusǝ tàrú ama a súrǝàm ɗang!&gt;&gt;
Wu alita ɓamur rǝ wun ndaboalo
andǝ luru andǝ nggeabyau
35 Yesu pǝlǝa ɗì alaggana male ama, &lt;&lt;A pwari mǝno ǝn túr wun wu kya hamnǝ cau mem, sǝ wu pànǝ ndaboalo, ko luru-gya, ko ankura raka, wu ɗwanyi kǝgìr le?&gt;&gt;
À eare ama &lt;&lt;Awo!&gt;&gt;*
36 Pǝlǝa nea wia ama, &lt;&lt;Sǝ ado ka, koyana sǝ ndanǝ ndaboalo ko luru ka, ɓǝ̀ twali. Sǝ ɓwa mǝnana pànǝ nggeabyau raka, ɓǝ̀ mak daura-múrɓì male ɓǝ̀ kúrô. 37 Mǝ ndaban bangga wun ama cau mǝnana à gilǝì aɓa Malǝmce ama, &lt;À oasǝi atà amǝ'cauɓikea&gt;†ka, nǝ̀ lùmsǝo a muram pup. E, gìr mǝnana à gilǝì a muram ngga nda kǝ yiu a lùmsǝo ka.&gt;&gt;
38 Pǝlǝa alaggana male ne wi ama, &lt;&lt;Mǝtalabangŋo! Sǝni! Anggea-byau ndya ɓari ka.&gt;&gt;
Pǝlǝa Yesu banggia wia ama, &lt;&lt;Kārǝ́na ana!&gt;&gt;
Yesu pak hiwi amur Nkono Olif
(Matiu 26:36-46; Markus 14:32-42)
39 Yesu lo o amur Nkono Olif kǝla mǝnana pakkiyi pwari-pwari ka. Pǝlǝa alaggana male o atè. 40 À kya bwalǝna banì ka, Yesu nea wia ama, &lt;&lt;Wu pak hiwi, ace mǝnana ɓǝ̀ wu kǝa kpa aɓa kārǝkiban raka.&gt;&gt;
41 Pǝlǝa upia wia zak, kya kū`ndǝó pak hiwi, 42 ama, &lt;&lt;Dâ, ɓǝ̀ awu nǝ ear ka, twàlâm mǝnia yì kwap mala tanni ka: sǝ mǝnia ka nê mem ma ɗang, ɓǝ̀ do ama nê mò na.&gt;&gt;
43 Kara mǝturonjar sulǝo a baní, ɓak ɓabumi. 44 Sǝ acemǝnana nda aɓa bumkiɗikea mǝgule ka, kutio arǝ hiwi nǝ rǝcandǝa. Piban mǝnana pur arǝì ka kǝ surkio a nzali kǝla nkila.
45 Lang Yesu loapi ban hiwi ka, nyare a ban alaggana male kya kumia a ntulo, acemǝnana à nda aɓa bumkiɗikea, mǝnana ɓungi rǝia ka. 46 Pǝlǝa nea wia ama, &lt;&lt;Mana tsǝa sǝ wu kùtí a nong'ntullo? Wu lo, wu pak hiwi, ace mǝnana ɓǝ̀ wu kǝa kpa aɓa kārǝkiban ɗang.&gt;&gt;
47 Kúni malaká pwal arǝ cau ɗang, kara ɓwabundǝa yi tusǝna. Yahuda, mwashat aɓalǝ alaggana Lum-nong-ɓari ka, nǝ̀ yinǝia. Pǝlǝa sung a ban Yesu, mǝn abui kùrrì arǝì. 48 Yesu pǝlǝa ɗì ama, &lt;&lt;Yahuda, a ndarǝ kúrkúró nǝ Muna Mala Ɓwa nǝ nuban a nkiu?&gt;&gt;
49 Lang alaggana mala Yesu mǝnana atè sǝn gìr mǝno nǝ̀ kumban ngga, pǝlǝa à ɗì ama, &lt;&lt;Ɓǝ̀ sǝm paktúró nǝ anggea-byau ma'sǝm le, Mǝtalabangŋo?&gt;&gt; 50 Kara mwashat aɓalǝ alaggana mala Yesu kwetǝ nggeabyau male, kwar guro mala Pǝris Mǝgule, kasǝ kiri mǝlì kpat.
51 Pǝlǝa Yesu na ama, &lt;&lt;Ɓǝ̀ go anggo!&gt;&gt; Pǝlǝa je kir ɓwabure, sonzǝì.
52 Yesu pǝlǝa ne agbani pǝris andǝ aɓwana-mǝgule mala amǝ'yál Ndàmǝgule mala Ɓakuli, mǝnana à yiu arǝì ka ama, &lt;&lt;Wu yiu a rǝam nǝ anggea-byau andǝ agara-kwalta kǝla mǝ nda ɓwamǝgule mala amǝ'soakitau? 53 Ko aya pwari ka mǝ nda atà wun aɓa Ndàmǝgule mala Ɓakuli, sǝ wu loasǝ kun wun a rǝàm ɗàng. Sǝ bu-pwari man she ka ma'wun na, andǝ mala rǝcandǝa mala pǝndǝa.&gt;&gt;‡
Bitǝrus tǝmce súrǝ̀ Yesu
(Matiu 26:57-58,69-75; Markus 14:53-54,66-72; Yohana 18:12-18,25-27)
54 À bwal Yesu, sǝ à dǝshina ɓala mala Pǝris Mǝgule nǝi. Sǝ Bitǝrus ka, tārǝtè kǝ o ateà. 55 Amǝ'yál palta ka à bwalǝna bǝsa a cengge à dumǝna a kúni. Pǝlǝa Bitǝrus yi do ateà. 56 Ɓè muna-ɓwama, mǝtúró-ɓala sǝni aban do a kun bǝsa. Sǝni kyap-kyap sǝ na ama, &lt;&lt;Mǝnia yì ɓwa ka, nda atè.&gt;&gt;
57 Bitǝrus pǝlǝa tǝmce ama, &lt;&lt;Ɓwama, ǝn súrǝ̀ ɓwe ɗàng!&gt;&gt;
58 Zuku ka, ɓeɓwa sǝn Bitǝrus sǝ na ama, &lt;&lt;We ka, a nda tea!&gt;&gt;
Bitǝrus eare ama, &lt;&lt;Ɓwabura! Mǝ nda ɗang!&gt;&gt;
59 Anzǝm kǝla bu-pwari mwashat ka, ɓeɓwa cam kingging ama, &lt;&lt;Ɓafo, mǝnia yì ɓwa ka nda atè, acemǝnana yì gbal ka ɓwa Galili na.&gt;&gt;
60 Bitǝrus ama, &lt;&lt;Ɓwabura! Ən súrǝ̀ cau mǝnana a banggiyi ka ɗàng!&gt;&gt; Kúni malaká pwal ɗàng, kara nggu ɓua. 61 Mǝtalabangŋo pǝlǝ mǝsǝì sǝn Bitǝrus. Ɓalǝ Bitǝrus kasǝa arǝ cau mǝnana Mǝtalabangŋo ne wi ama: &lt;&lt;Kaniama nggu nǝ̀ ɓua a bu du man yalung ngga, a nǝ tǝmce súrǝàm kusǝ tàrú.&gt;&gt; 62 Pǝlǝa puro a nza kya ɓua kǝ̀rkǝ́r.
Amǝ'yálban oal Yesu, sǝ a walki
(Matiu 26:67-68; Markus 14:65)
63 Aɓwana mǝnana à cia ɓǝa yál Yesu ka, à oali, oalban kyauwikiban sǝ à walki. 64 À kùr amǝsǝì; pǝlǝa à koè a takiri sǝ à ɗì ama, &lt;&lt;Na sǝm, yana ɓwe na walo ka, we mǝɓangnǝa?&gt;&gt; 65 À naki wi acau mǝkwanrui sǝ à kǝ sanggì.
À warinǝ Yesu a ɓadǝmbǝ amǝkùrcau
(Matiu 26:59-66; Markus 14:55-64; Yohana 18:19-24)
66 Lang ban fana ka, aɓwana-mǝgule, amǝkùrcau mala amǝ Yahudi, agbani pǝris andǝ amalǝm Nggurcau mala Musa, yi ramba, pǝlǝa à yinǝ Yesu a ɓadǝmbia. 67 À ne wi ama, &lt;&lt;Ɓǝ̀ a nda Kǝrǝsti,§ Mǝ'amsǝban mǝnana Ɓakuli turi ka, na sǝm.&gt;&gt;
Yesu earia wia ama, &lt;&lt;Ɓǝ̀ ǝn bangga wun ngga, pà wun nǝ̀ earnǝ mim ɗang. 68 Sǝ ɓǝ̀n ɗì wun ngga, pà wu nǝ̀ pam eare ɗang. 69 Twal ado aban ká ka, Muna Mala Ɓwa nǝ̀ do a bù-mǝlì mala Ɓakuli mǝnana Karmur gulo kat ka.&gt;&gt;
70 Pǝlǝa yia kat ka à sà'arǝì ama, &lt;&lt;A ndarǝ bang ama a nda Muna mala Ɓakuli le?&gt;&gt;
Pǝlǝa pea wia eare ama, &lt;&lt;Kǝ ndo wu na ka, Mǝ nda.&gt;&gt;
71 Pǝlǝa à na ama, &lt;&lt;Ya cau ɗǝm sǝm alta oe? Sǝm ongŋǝni àkǝ̀ mburkuni!&gt;&gt;
* 22:1 Ɓalli gbal aɓa: Pur 12:1-27. † 22:20 Ɓalli gbal aɓa: Ir 31:31-34. ‡ 22:21 Ɓalli gbal aɓa: Ang 41:9. § 22:24 Ɓalli gbal aɓa: Mat 18:1; Mar 9:34; Luk 9:46. * 22:25 Ɓalli gbal aɓa: Mat 20:25-27; Mar 10:42-44. † 22:26 Ɓalli gbal aɓa: Mat 23:11; Mar 9:35. ‡ 22:27 Ɓalli gbal aɓa: Yoh 13:12-15. § 22:30 Ɓalli gbal aɓa: Mat 19:28. * 22:35 Ɓalli gbal aɓa: Mat 10:9,10; Mar 6:8,9; Luk 9:3; 10:4. † 22:37 Ɓalli gbal aɓa: Isha 53:12. ‡ 22:53 Ɓalli gbal aɓa: Luk 19:47; 21:37. § 22:67 Kǝrǝsti: Ko &lt;&lt;Mezaya&gt;&gt;